Kadettsamfunnet Luftkrigsskolen

Kadettsamfunnet er kadettene på Luftkrigsskolens egen organisasjon. Organisasjonen ble registrert i 1984 med organisasjonsnummer 987943041. Formålet med Kadettsamfunnet er å gi alle kadetter og ansatte ved skolen et tilbud om å fylle fritiden med sosiale og kulturelle aktiviteter på fritiden og på dette vis bidra til trivsel og utvikling. Kadettsamfunnet består av et messestyre, en rekke undergrupper som igjen er delt inn i forskjellige grupper og aktiviteter. Alle kadettene er automatisk medlemmer. Hvert årskull av kadetter har muligheten til å iverksette aktiviteter og grupper etter egne interesser. Aktivitetene i Kadettsamfunnets regi skal i størst mulig grad appellere til den enkelte kadett, da deltakelse er frivillig.
Kadettsamfunnet består av en rekke ulike undergrupper:

Baren

Baren på Luftkrigsskolen er på mange måter hjertet i Kadettsamfunnet. Inntektene i baren er hovedpulsåren i driften av Kadettsamfunnets, samtidig som at baren er en viktig sosial arena.

Jet Set (magasin)

Jet Set er et fagblad for kadetter, befal og elever i Forsvaret. Magasinet produseres etter journalistiske prinsipper. Jet Set ble startet i 1987 etter et ønske fra kadettene om å forbedre kommunikasjonen mellom avdelingene. Siden den gang har bladet utviklet seg i takt med endringene i både Luftforsvaret og Forsvaret. Trykket opplag er omtrent 2000 eksemplarer og utgis 3-4 ganger i året. Magasinet omtaler faglige spørsmål i Forsvaret, aktuelle tema og artikler om forsvars- og sikkerhetspolitikk. Bladet tar leserinnlegg fra både interne og eksterne. Innlegg i magasinet har også blitt gjentrykket av andre aktører. Bladets papirutgave distribueres til hele Luftforsvaret, et utvalg av stasjoner i Sjøforsvaret, Heimevernet og Hæren samt fellesstaber, diverse kontorer i utlandet og de øvrige krigsskolene. Redaksjonen består av kadetter fra Luftkrigsskolen.

LUMAK – Luftkrigsskolens markedsføringskomité

LUMAK ble opprettet som organisasjon etter initiativ fra kadettene for å øke interessen for utdanning i Forsvaret. Økt rekruttering vil kunne føre til enda hardere konkurranse for å bli tatt opp ved befals- og krigsskolene, og dermed bidra til et høyt nivå på Forsvarets ledere i framtiden. LUMAK samarbeider tett med Luftkrigsskolens rekrutteringsoffiser, og har til hensikt å bidra til positiv synliggjøring av Luftkrigsskolen i trondheimsområdet. Dette er oppdrag som gjennomføring av stasjonsturnè for rekruttering til LKSK i form av reiser rundt til sivile skoler for promotering av Forsvaret og befalsutdannelse samt deltakelse på utdanningsmesser.

Bedriftidrettslaget

Luftkrigsskolens bedriftsidrettslag er kadettsamfunnets idrettslag. Idrettslaget kan by på hele 18 ulike grener for de mer enn 80 medlemmene. Som medlem kan du trene alt fra ordinære aktiviteter som fotball og svømming, til mer ukjente aktiviteter som luftsport og fekting. Bedriftsidrettslagets visjon er å stimulere kadetter til å delta på idrettslige og sosiale arrangementer. Luftkrigsskolen BIL til for kadettsamfunnets medlemmer, uansett aktivitetsnivå. BIL har et tett samarbeid med idrettsavdelingen på Luftkrigsskolen, som kan tilby en mengde ressurser for de fleste idrettsaktiviteter. Idrettsbygget her på skolen har egen skytebane, styrkerom og idrettshall med fullskala håndballbane og klatrevegg. BIL samarbeider også med ulike femkamp lag, hvor flyfemkamp er den mest populære.